Petrogradski-eiland

Petrogradski-eiland (Russies: Петроградский остров, Petrogradski ostrof) is die derde grootste eiland in die delta van die Newarivier in Sint Petersburg, Rusland. Saam met Zajatsji- Aptekarski- en Petrofski-eiland vorm dit die Petrogradskaja-kant (Russies: Петроградская сторона).

Geografie 
Petrogradski-eiland lê tussen die Newa en sy sytak die Groot-Nefka. Dit word van die Aptekarski-eiland in die noorde geskei deur die Karpofka-rivier, van Krestofski-eiland in die weste deur die Klein-Nefka, van Petrofski-eiland in die suide deur die Zjdanofka-rivier en van Zajatsji-eiland in die suidooste deur die Kronwerkski-straat. Dit word deur verskeie brûe met dié dele verbind.

Geskiedenis 

Finse en Sweedse plase het ’n groot Russiese nedersetting geword nadat die gebied deur Rusland beset is en het in die 17de eeu aanhou ontwikkel. In 1703 het Pieter die Grote die fondament van die Fort van Petrus en Paulus op die nabygeleë Zajatsji-eiland gelê. In dié tyd het hy naby die huidige Troitskaja-plein gewoon in die suidooste van die eiland, wat toe as Gorodskoi-eiland bekend was. Ná Pieter se dood in 1725 is dit hernoem na Peterboergski-eiland.

Die administratiewe sentrum van Sint Petersburg is in die 1720's na Wasiljefski-eiland verskuif en in die 1730's het die eiland ’n residensiële voorstad geword. Een van die grootste lane, wat uit dié tyd dateer, is die Bolsjoi-prospekt, wat van die noordooste na die Toetsjkof-brug in die suidweste loop. Verskeie regimente was toe op die eiland gehuisves en die pad het hulle almal verbind. Perdekarre het mense in die 1860's op die eiland vervoer, gevolg deur trems in 1908 en trembusse in 1948.

Die ander hoofpad is Kamennoostrofski-prospekt, wat Bolsjoi-prospekt in die noorde kruis en na die huidige Troitski-brug loop. Die laan is in die 18de eeu na Kamenni-eiland gebou. In die 1870's het perdekarre die laan begin gebruik en in 1909 is ’n elektriese tremspoor aangelê. In 1903 is die laan uitgebrei tot by Troitskaja-plein.

Toe Sint Petersburg in 1914 hernoem is na Petrograd, het die eiland sy huidige naam gekry.

Besienswaardighede 

Petrogradski-eiland is die administratiewe sentrum van die Petrogradski-distrik en huisves ’n aantal universiteite, navorsingsentrums en kulturele, historiese en ontspanningsgeriewe. Een van die belangrikste bakens is die kruiser Aurora, ’n simbool van die Oktober-rewolusie. Dit is sedert 1956 ’n museum en lê voor anker in die Groot-Nefka.

Op die eiland is ook die Lenfilm-rolprentateljees, die Joebileini-sportpaleis,
die Sint Peterburgse Planetarium
en die Leningrad-dieretuin.

Verwysings 

  Hierdie artikel is vertaal uit die Engelse Wikipedia

Eilande van Sint Petersburg